b'\n_START_ARTICLE_\nAugust Blom\n_START_PARAGRAPH_\nAugust Martin Blom (26. joulukuuta 1869 K\xc3\xb6\xc3\xb6penhamina \xe2\x80\x93 10. tammikuuta 1947 K\xc3\xb6\xc3\xb6penhamina) oli tanskalainen elokuvaohjaaja ja n\xc3\xa4yttelij\xc3\xa4._NEWLINE_August Blom syntyi sep\xc3\xa4n perheeseen. H\xc3\xa4n k\xc3\xa4vi kauppakoulun ja aloitti n\xc3\xa4yttelij\xc3\xa4nuransa vuonna 1893. Blom ty\xc3\xb6skenteli K\xc3\xb6\xc3\xb6penhaminan Folketeatretissa vuosina 1901\xe2\x80\x931912. Vuoden 1908 tienoilla h\xc3\xa4nest\xc3\xa4 tuli Nordisk Filmin n\xc3\xa4yttelij\xc3\xa4 ja vuonna 1910 ohjaaja. Vuosina 1911\xe2\x80\x931921 Blom ty\xc3\xb6skenteli my\xc3\xb6s Nordisk Filmin taiteellisena johtajana. H\xc3\xa4n ohjasi vuoteen 1924 menness\xc3\xa4 yli sata elokuvaa, joista merkitt\xc3\xa4vimpi\xc3\xa4 ovat Valkoinen orjakauppa (Den hvide Slavehandel, 1910), Suurkaupungin y\xc3\xb6el\xc3\xa4m\xc3\xa4n seuraukset (Ved Faengslets Port, 1911), aikansa suurtuotanto Atlantis (1913) ja Maailmanloppu (Verdens Undergang, 1916). Vuodesta 1926 l\xc3\xa4htien Blom toimi elokuvateatterin johtajana. H\xc3\xa4n oli naimisissa kahdesti n\xc3\xa4yttelij\xc3\xb6iden Agnete von Prangenin ja Johanne Fritz-Petersenin kanssa.'